સોમનાથ જિલ્લાના તલાલા તાલુકામાં રહેતા અને ખેતીવાડી કરી પોતાનું ગુજરાન ચલાવતા બાબુભાઇ જયરામભાઇ ભીલાણી ડાબા પગની નળી બ્લોક હોવાથી તા.રર ઓગસ્ટના રોજ યુએન મહેતા હોસ્પિટલમાં ઓપરેશન કરાવવા માટે દાખલ થયા હતા. હોસ્પિટલમાં બાબુભાઇના તમામ રિપોર્ટ કઢાવ્યા બાદ તા.ર૬ ઓગસ્ટના રોજ ડો.તુષારે તેમના પગનું ઓપરેશન કર્યું હતું. બે દિવસ હોસ્પિટલમાં સારવાર લીધા બાદ બાબુભાઇના પગમાં દુખાવો યથાવત્ રહેતાં ગઇ કાલે સવારે તેમણે હોસ્પિટલમાં રિપોર્ટ કઢાવ્યા હતા, જેમાં ડોક્ટરની ગંભીર બેદરકારી સામે આવી હતી. ડોક્ટરે બાબુભાઇના ડાબા પગના ઓપરેશનની જગ્યાએ જમણા પગનું ઓપરેશન કરી નાખ્યું હતું અને જમણા પગમાં બ્લોક થયેલી નળી ખોલવા માટે સ્ટેન્ટ મૂકયું હતું.